钦定古今图书集成/明伦汇编/官常典/第172卷 > 李思齐
## 钦定古今图书集成/明伦汇编/官常典/第172卷 > 李思齐

按《明外史》本传：“思齐，字世贤，罗山人。汝颍兵起，中原
大乱，元师出久无功。至正十二年，思齐与察罕帖木
儿集义旅，袭破罗山。元以思齐知汝宁府。十七年，宋
将李武、崔德扰陕西，同察罕援之。武德降，迁四川行
省右丞。明年，同察罕败李喜喜兵于巩昌。二十一年，
平伏羌诸县，别遣兵败明玉珍于嘉定。逾二年，孛罗”
帖木儿遣竹贞袭据陕西，思齐与扩廓帖木儿部将
貃高合兵攻贞，降之。二十五年，封思齐许国公，寻加
平章政事、邠国公。思齐故与察罕乡里，同起兵，齿位
相埒，无所降屈。察罕死，扩廓总天下军，以檄檄思齐。
思齐怒曰：“吾与若父交，若父进酒，三拜然后饮。若发
未燥，敢檄我耶？”令一骑毋出关，与张良弼、孔兴、脱列
伯连兵，拒扩廓索罗，袭据京师。元太子命率所部勤
王，又屡诏进取川蜀，又命为副总统捍御关中。皆不
奉诏。洪武元年闻明师已取河南，乃解而西，与张良
弼拒守潼关。会火焚良弼营，思齐遽退军葫芦滩，遣
部将张德钦、薛穆飞等守关。都督冯胜进攻，克之，思
齐走凤翔。是时，思齐总关、陕、秦、陇之师，西至吐蕃，东
至商、雒，南至矶头，北至环庆，拥精甲十馀万，元人倚
之，而思齐与扩廓寻兵不已，明师下山东，元都危逼，
卒坐视不救，明师遂长驱下河南，不期月而元亡。初，
太祖尝遣使致书思齐，思齐执使者戮之。及是复以
书谕之曰：“前遣使通问未还，岂所使非人，忤足下意，
羁留之与？抑元使适至，不能隐而杀之与？昔足下在
秦中，兵众地险，张思道专尚诈力，孔兴等徒自守，扩
廓帖木儿兵屡出没，然皆非劲敌。足下不以此时图
秦自王。今中原尽为我有，向与足下相犄角者，皆披
靡窜伏，而欲以孤军相持，岂有济哉？如或深入沙漠，
将图后举，既非族类，其心必异。且从行之众，必不乐
居于彼，一旦变生肘腋，妻孥不相保矣。足下祖宗坟
墓皆在汝南，独不念及乎！诚能以信相许，审决去就，
当待以汉窦融之礼，否则非所知也。”思齐得书欲降，
其养子赵琦等，诱之西入吐蕃。二年三月，冯胜师至
凤翔，思齐惧，尽率所部与琦等奔临洮。大将军徐达
知思齐无固志，遂遣胜进逼之，而琦等先窃宝货妇
女遁匿。思齐穷蹙，遂举临洮降。至京，入见，太祖以其
识天命，视他将倔彊者为优，深嘉慰之。命为江西行
省左丞，不之官。三年从大将军破定西，还取兴元。论
功，赐文绮，进中书平章，食禄不视事。七年遣往招谕
扩廓，至则待以礼，寻命骑士送之归，至塞下，辞曰：“主
帅有命，请留一物为别。”思齐曰：“吾远来无所赍。”骑士
曰：“愿得公一臂。”思齐知不可免，遂断与之。还。未几卒。
太祖亲为文祭之。子世昌，金吾指挥同知。